
Rezumat
În ultimii ani se vorbeşte tot mai mult şi pe bună dreptate, despre management ca ştiinţă, despre management ca mod de organizare şi funcţionare a unei organizaţii sau a unui domeniu. Activitatea umană, în dinamica sa, demonstrează că modul de adoptare a unor decizii eficiente privind conducerea unei organizaţii depinde în cea mai mare măsură de  eficienţa managementului ce este implementat, care, la rândul său, trebuie să asigure supleţe, flexibilitate, eficacitate, economicitate etc. Pentru a concepe şi realiza astfel de organizaţii este necesar  identificarea, analizarea şi raţionalizarea principalelor aspecte organizatorice, cu privire la dispunerea şi armonizarea în timp şi spaţiu a resurselor umane, materiale şi financiare ale fiecărei unităţi. Managementul reprezintă tocmai acest proces prin care componenţii unei organizaţii sunt influenţaţi, în scopul performării, pentru atingerea obiectivelor propuse, însumează o serie de etape şi presupune o anumită ordine în derularea acţiunilor în timp şi spaţiu.
Managementul în domeniul militar cuprinde ansamblul de norme, principii, metode şi modalităţi pe care comandantul unei entităţi militare le are la dispoziţie pentru a îndeplini cu maximă eficienţă misiunile încredinţate. Procesul de reformă, profesionalizarea, externalizarea unor servicii, diversitatea misiunilor pe care le primesc forţele militare sunt câteva domenii care solicită eficienţă şi eficacitate, de aceea, pe lângă un management adecvat, este imperios necesar creşterea influenţei pe care liderii militari trebuie s-o exercite asupra subordonaţilor în scopul îndeplinirii  misiunilor, influenţă ce reprezintă arta, autoritatea şi capacitatea de a conduce alte persoane, concept ce poartă denumirea de leadership.
 
 
1. Aspecte legale privind comanda şi controlul în operaţiile multinaţionale
După cum am menţionat şi din capitolele anterioare, operaţiile militare multinaţionale reprezintă una din principalele modalităţi de angajare şi desfăşurare a forţelor pentru gestionarea crizelor, au un pronunţat caracter politico-militar, sunt legitime şi în deplină legalitate, acţiunile militare se desfăşoară în concordanţă cu legile luptei armate şi normele dreptului internaţional umanitar şi sunt supuse ingerinţelor şi schimbărilor imprevizibile. Acest fapt determină adoptarea unui management de mare flexibilitate şi adaptabilitate, care să asigure îndeplinirea misiunilor prin impunerea cunoaşterii şi înţelegerii aprofundate a actului de comandă şi control, a comenzii şi a ordinului ca noţiune, astfel încât să contribuie decisiv la perfecţionarea şi eficientizarea acţiunii militare. Conducerea politică a operaţiilor militare multinaţionale este cea care impune, prin mandatul încredinţat forţei militare, realizarea obiectivelor şi în acelaşi timp direcţionează operaţiile militare multinaţionale de la nivel strategic la nivel tactic.
La nivel global forţele militare multinaţionale se află sub autoritatea generală a Consiliului de Securitate care şi-o exercită concret prin intermediul mandatului dat comandamentului forţei militare constituite sub egida ONU/NATO, dar, deşi comandamentului ONU/NATO are independenţă de acţiune în organizarea operaţiei, el este supus controlului Consiliului de Securitate căruia trebuie să-i raporteze periodic stadiul îndeplinirii rezoluţiilor adoptate de către acesta.
La nivel regional, conducerea politică a unei forţe militare multinaţionale se legiferează prin acordurile încheiate între statele interesate, iar în cazul în care NATO participă la o operaţie multinaţională de menţinere a păcii, conducerea politică este asigurată de un mecanism operaţional propriu, bazat pe consultări între statele membre desfăşurate, de obicei, în cadrul Consiliului NATO şi al Comitetului Politic.
Atât la nivelul NATO, cât şi al UE, până în prezent nu au fost emise acte normative speciale privind executarea activităţilor de Comandă şi Control (C2) ale operaţiilor militare multinaţionale, nici o opţiune de C2 nu poate funcţiona perfect în toate tipurile de operaţii militare multinaţionale, comandanţii entităţilor militare şi subordonaţii acestora trebuie să aibă mandatul autorităţilor naţionale de comandă pentru a putea să modifice aranjamentele standard deja stabilite. Până în prezent nu a fost adoptat un act normativ care să definească comanda operaţiilor militare multinaţionale, însă opinez că ea reprezintă succesiunea de acţiuni desfăşurate de comandant pentru a-şi impune voinţa şi intenţiile sale faţă de subordonaţi cu privire la acţiunile forţelor militare în vederea îndeplinirii mandatului.
Unitatea de comandă este principiul conform căruia dobândirea autorităţii de a direcţiona şi coordona acţiunea tuturor forţelor, mijloacelor şi resurselor se realizează de către o singură persoană, comandantul forţei, îndrituită printr-un act juridic emanat de organizaţia internaţională care a mandatat forţa multinaţională şi este indispensabilă angajării operaţionale eficiente a forţei militare.  Comandantul forţei militare multinaţionale, pentru a asigura unitatea de comandă, este necesar, ca o cerinţă minimă, să deţină cel puţin controlul operaţional asupra tuturor forţelor alocate sau ataşate.
Responsabilitatea comenzii şi libertatea de acţiune. Responsabilitatea Comandantului forţei multinaţionale, pentru îndeplinirea misiunii sale este indivizibilă, dar delegarea autorităţii poate fi necesară sau dezirabilă.
Experienţa acumulată arată că, în cadrul operaţiilor militare multinaţionale, există trei opţiuni reale pentru comanda şi controlul unei forţe multinaţionale: comanda paralelă, atunci când naţiunile îşi păstrează controlul asupra forţelor lor dislocate; comanda naţiunii conducătoare, naţiunea care furnizează majoritatea forţelor şi resurselor desemnează de obicei comandantul forţelor coaliţiei; opţiunea de alianţă regională, comanda şi controlul depind de voinţa şi abilitatea naţiunilor dintr-o zonă de a realiza un efort de coaliţie, în acest caz, aranjamentele în materie de C2 sunt condiţionate de poziţia de lider regional a unei ţări şi de influenţa pe care aceasta o exercită.
Atribuţiile de conducere la nivelul contingentelor naţionale revin comandanţilor unităţilor şi formaţiunilor respective[1] şi sunt responsabili pentru acţiunea disciplinată împreună cu contingentele proprii, în concordanţă cu actele normative în vigoare pe plan naţional. Prin noţiunea de contingent se înţelege întreaga contribuţie a unui stat, adică forţa combativă, elementele de servicii, ofiţerii de stat major din cartierele generale ale forţei.
Comanda şi controlul fac obiectul diferitelor analize şi în doctrina românească, care consideră că sunt părţi componente ale managementului militar, elemente esenţiale ale artei şi ştiinţei militare şi reprezintă exercitarea autorităţii şi conducerii de către comandant a forţelor militare din subordine, în scopul îndeplinirii misiunilor ordonate[2], iar funcţionarea lor este verificată prin leadership şi modul de pregătire al personalului, logisticii, şi comunicaţiilor. Comanda este actul autorizat prin normele juridice de elaborare a deciziilor şi planului de acţiune, iar  controlul este actul de monitorizare şi de influenţare a acestui proces. Deşi comanda şi controlul trebuie analizate separat, în practică ele sunt o entitate, deoarece comandantul nu poate comanda efectiv fără control şi – cu sau fără statul major – nu poate exercita controlul fără comandă. Scopul comenzii şi controlului este îndeplinirea misiunilor, iar obiectivul îl constituie forţele şi mijloacele, de aceea statul major este cea mai importantă structură pe care comandantul o foloseşte în exercitarea comenzii şi controlului. Fiind parte a managementului militar, atât comanda cât şi controlul au trăsături comune, evidenţiate în figura de mai jos.
Comanda este autoritatea comandantului, legal exercitată asupra subordonaţilor, în virtutea atribuţiilor prevăzute de normele juridice care îi reglementează activitatea şi include autoritatea şi responsabilitatea pentru folosirea forţei militare şi utilizarea resurselor în vedere planificării, întrebuinţării, organizării, direcţionării, şi coordonării  forţelor militare în scopul îndepliniri misiunilor fixate.
În ceea ce priveşte ţara noastră,  din perspectivă juridică, deşi au fost adoptate o serie de acte normative, care reglementează o parte din aspectele care vizează participarea Armatei României la operaţii militare multinaţionale, ele nu acoperă întregul spectru al managementului situaţiile de criză ce pot apărea. Consider că este necesară adoptarea unei noi legi privind apărarea naţională, care să cuprindă norme legale ce să reflecte modul de îndeplinire a obligaţiilor asumate de ţara noastră în calitate de stat membru al NATO şi al UE şi totodată să reglementeze un sistem naţional de management integrat al crizelor.
 
 
2. Consideraţii juridice privind liderul
Astăzi, pe lângă misiunile tradiţionale privind apărarea suveranităţii, independenţei şi integrităţii teritoriale a statului, forţele militare îndeplinesc şi misiuni conform obligaţiilor asumate prin apartenenţa la NATO sau UE: de menţinerea păcii, de impunerea păcii, umanitare, de reconstrucţie postconflict, de luptă împotriva terorismului, de apărare şi securitate colectivă, misiuni care impun adoptarea unor forme şi metode moderne de conducere, mai ales că acestea în marea lor majoritate se execută în afara teritoriului naţional, ceea ce provoacă noi aşteptări şi solicitări de ordin cultural, implică chestiuni etice şi juridice însemnate a căror valoare nu sunt încă pe deplin cunoscute. Dacă avem în vedere dezvoltarea continuă a tehnologiei militare de înaltă performanţă şi faptul că statele comunităţii europene şi euroatlantice sunt, sau tind să fie, state cu o democraţie consolidată, unde există controlul civil asupra instituţiei militare, atunci această instituţie trebuie să adopte cu acuitate un leadership deosebit, cu caracteristici aparte faţă de celelalte instituţii publice. Indiferent din ce punct de vedere este analizată armata, ca instituţie publică sau ca organizaţie, conducerea acesteia presupune existenţa unor comandanţi sau şefi, grupuri umane şi structuri care activează pentru îndeplinirea scopului şi a obiectivelor specifice stabilite prin acte normative. Tot mai frecvent se uzitează, atât în limbajul cotidian, cât şi în literatura de specialitate conceptele de lider şi leadership, concepte diferite dar complementare pe care le voi analiza în continuare.
Forţele militare, indiferent la ce nivel ne raportăm (tactic, operativ sau strategic) sunt conduse de comandanţi. „Comandantul este acel militar căruia i s-a conferit autoritatea de a conduce, coordona şi controla o structură militară. În această calitate, el îşi exercită autoritatea în scopul planificării, organizării, conducerii şi controlului eforturilor subordonaţilor şi al utilizării resurselor umane, materiale, financiare, informaţionale alocate pentru atingerea obiectivelor militare stabilite”.[3] În baza prerogativelor conferite prin lege, în scopul îndeplinirii misiunilor stabilite, comandantul poate cere subordonaţilor săi să înfrunte riscuri şi sacrificii, inclusiv să-şi rişte viaţa, prerogative pe care alţi conducători de instituţii sau organizaţii nu le au. Este comandantul un lider? Termenii sunt sinonimi sau diferă prin conţinut? Literatura de specialitate consideră că un comandant incumbă şi calitatea de lider, dar liderul nu este în mod obligatoriu şi comandant. Ce diferenţiază aceste două noţiuni prezint în schema de mai jos[4]:
TRĂSĂTURILE COMANDANTULUI ŞI LIDERULUI MILITAR
 
În general când analizăm profilul unui lider militar eficient ne referim, în primul rând, la câteva trăsături pe care acesta trebuie să le întrunească: inteligenţa, competenţa, integritatea, echitatea, atitudinea binevoitoare, deschiderea spirituală, gândirea progresistă şi curajul, însă, pe lângă aceste trăsături, comandantul forţei militare aflate într-un teatru de operaţii trebuie să dovedească anumite tipuri de comportament pentru a putea să-şi impună influenţa asupra celorlalţi membrii ai entităţii militare. În literatura de specialitate[5] sunt redate mai multe tipuri de comportament: autoritar, directive, bazat pe recompensele şi pedepsele condiţionate, de facilitare, persuasive, de susţinere, participative, de delegare (împuternicire), permisiv, procedeul de influenţă axat pe realizări. Pe parcursul derulării unei operaţii militare, având în vedere dinamica activităţilor şi schimbarea rapidă a situaţiilor în teatrul de operaţii, comandantul trebuie să acţioneze rapid şi să adopte comportamente diferite în funcţie de situaţie, dar, în acelaşi timp, trebuie să rămână consecvent demersului în vederea îndeplinirii misiunii primite. În acest context, consider că un comandant, deşi este investit  în funcţie în baza unui act juridic şi influenţa sa se poate baza pe legitimitatea puterii conferite de lege, nu este recomandabil să aplice un comportament autoritar, pentru că subordonaţii săi sunt profesionişti, foarte bine antrenaţi şi pregătiţi şi în consecinţă trebuie să aibă în vedere un comportament de delegare sau permisiv.
Din studiul acestei scheme rezultă că noţiunea de comandant este mai cuprinzătoare decât cea de lider şi o include în înţelesul ei şi pe aceasta, astfel că mă alătur şi eu celor care opinează că un comandant este şi trebuie să fie un lider, dar liderul nu este în mod obligatoriu să deţină şi funcţia de comandant.
Selectarea personalului participant la operaţiile militare multinaţionale, şi în consecinţă încadrarea entităţilor cu militari de elită, are la bază în primul rând consimţământul statelor participante, consimţământ ce decurge din principiul fundamental al suveranităţii şi independenţei lor în relaţiile internaţionale şi se concretizează în acordurile internaţionale încheiate cu prilejul iniţierii operaţiei. Până în prezent nu a fost elaborat un act normative care să stabilească modalităţile de selecţie, limitele de vârstă, pe categorii de personal, apartenenţa la diferite arme, specialităţi şi servicii, calităţile fizice şi intelectuale etc., dar s-au emis în schimb acte juridice cu caracter normativ privind criteriile pe categorii de personal, specialitate sau medicale, fizice şi psihice pe care militarii ce sunt selecţionaţi trebuie să le îndeplinească, de asemenea, în funcţie de natura misiunii şi de clauzele acordurilor internaţionale încheiate între state, pot fi impuse criterii de natură socială, precum starea civilă, starea socială sau criterii privind membri de familie.
În strânsă corelaţie cu noţiunea de lider, leadershipul este capacitatea acestuia de a conduce un grup de indivizi dincolo de limitele sale, este procesul complex prin care conducătorul unei organizaţii orientează şi antrenează subordonaţii prin mijloace necoercitive şi într-o direcţie care va conduce la realizarea intereselor pe termen lung ale acesteia. În cadrul forţelor armate, leadershipul are un rol important la toate eşaloanele, are la bază autoritatea conferită de lege, ilustrând valoarea deosebită pe care societatea o ataşează primordialităţii dreptului, primordialitate ce face ca legea să fie mijlocul prin care ordinea socială este stabilită şi menţinută şi în virtutea căreia liderii militari trebuie: a) să cunoască, să respecte şi să aplice legea; b) să instruiască ceilalţi membri ai forţei militare cu privire la obligaţiile ce le revin în virtutea legii; c) să promoveze dreptul în calitatea lui de  importantă valoare socială; d) să acţioneze în vederea menţinerii disciplinei şi să vegheze la respectarea legii în entitatea militară  pe care o conduc.
În  NATO, standardele, cu privire la leadership, acceptă teoriile americane, care sunt cele mai dezvoltate în această privinţă. În privinţa conducerii teoriile sunt tratate simplu, concret şi tranşant. În manualul de bază privind instruirea liderilor militari din trupele de uscat din armata SUA[6], sunt cuprinse norme şi principii general valabile pentru toţi conducătorii din trupele de uscat pe care trebuie să le cunoască şi să le aplice încă de la începutul carierei lor, leadershipul fiind definit ca un mod de influenţare a altora pentru îndeplinirea misiunii, având în vedere scopul, îndrumarea şi asigurarea motivaţiei, iar în activitatea pe care o desfăşoară trebuie să ţină cont de patru factori ai leadership-ului prezentaţi schematic mai jos:
 
 
 
	 
	 
	 
	 

	 
	 
	 

	 
	 
	 
	

	 
	 
	 
	


 
 
 
 
 
Folosirea eficientă a acestor factori depinde de situaţie şi de persoanele sau grupurile de persoane implicate, de aceea trebuie foarte bine evaluată competenţa, angajarea şi motivaţia subordonaţilor, astfel încât liderul să poată acţiona corect în activitatea de conducere. Leadershipul trupelor de uscat americane are la bază 11 principii elaborate prin studii asupra conducerii încă din 1948, au fost incluse în doctrina leadershipului în 1951, reprezintă teze care asigură fundamentele acţiunii, sunt universale, iar aplicarea lor în timp le-au validat ca adevăruri fundamentale. În strânsă interdependenţă cu problematica abordată până acum  este şi cea privind sistemul de subordonare în ierarhia militară conform cu precizările din actuala doctrină, chestiune ce este bine precizată în manuale de luptă FM 22-100 şi FM 22-103[7], unde se arată că enunţarea şi dezvoltarea concepţiei forţelor terestre, precum şi instituirea şi coordonarea schimbării organizaţionale este atributul ofiţerilor cu grade superioare, comandanţii tineri trebuie să-şi axeze eforturile asupra executării ordinelor şi sarcinilor primite de la superiori, să le supervizeze nemijlocit, adică să desfăşoare activităţi de management şi administraţie.
În regulamentele militare româneşti conducerea este prezentată ca o îndatorire colectivă, cu responsabilităţi precise, dar fără  a acorda o mare libertate de acţiune, este lipsită de iniţiativă, este un concept identic pentru toate structurile din armată si, ce este cel mai nociv după opinia mea, nu solicită anumite calităţi pe care un conducător ar trebui să le aibă. Distribuţia funcţiilor, a sarcinilor şi atribuţiilor, este necesară în orice organizaţie şi, ca atare, nici instituţia militară nu face excepţie, astfel că au fost elaborate două regulamente, manualul F.M.101-5[8] ce reglementează sarcinile statului major, iar atribuţiile de ordin tactic pe care trebuie să le execute subordonaţii şi unităţile militare sunt prevăzute în manualul de tactică F.M.3-90.[9]
Darea şi executarea ordinelor este  parte componentă şi strict necesară în exercitarea actului de comandă şi a autorităţii, pentru că ordinul este mijlocul prin care se duce la îndeplinire o sarcină sau o misiune, de aceea este imperios necesar ca raportul statornicit între cel care transmite ordinul şi cel care-l primeşte, să fie în aşa mod reglementat încât să se  evite confuziile, mai ales în condiţiile îndeplinirii unei misiuni în cadrul operaţiilor militare multinaţionale. Având în vedere cele menţionate, pentru forţele militare române, aspectele legate de actul de conducere sau leadership, în ceea ce priveşte interoperabilitatea cu cele ale NATO, s-au unificat, în special pentru operaţiile militare multinaţionale, prin armonizarea tuturor problemelor legate de tipuri de ordine, conţinut, formulare tipizate, astfel că, a fost emis S.M.O. 50027[10] care este în concordanţă cu prevederile STANAG NATO 20014 şi cu manualul american FM 101-5.
3. Asistenţa juridică a operaţiunilor militare.
Acţiunea militară concretă este rodul gândirii comandantului, obiectivat în hotărârea pe care o adoptă. Practic, hotărârea comandantului este reflectată în planul de acţiune, adică acel proiect al acţiunii finalizat şi dat spre executare. Câtă vreme gândirea comandantului este călăuzită de principiile dreptului conflictelor armate, planul de acţiune se construieşte pe temeiul acestora şi creează certitudinea că acţiunea militară îşi conservă însuşirile din planul de acţiune. Prin urmare, este de aşteptat ca un comandant ataşat acestor principii să emită o hotărâre care angajează raţional forţa de intervenţie (de reacţie) raportat la obstacolele create de adversar şi totodată raţional proporţionată şi capabilă să discearnă între obiectivele militare şi cele care trebuie să fie protejate.  La nivel de comandă, principiile acţiunii militare legale, folosite ca mijloc de pedeapsă protectivă în conflictul armat, se traduc şi capătă forţă prin mijlocirea regulilor dreptului, aplicabil în procesul luării hotărârii, al angajării şi conducerii forţelor armate în misiune.
Consider că, în procesul elaborării hotărârii, un rol important îl ocupă activitatea de asistenţă juridică acordată de consilierul juridic/structura juridică comandantului şi statului major, indiferent de eşalonul unde aceasta se adoptă. Activitatea de cunoaştere şi aplicare a normelor dreptului conflictelor armate, precum şi cea de elaborare, implementare şi control a documentelor  în vederea îndeplinirii mandatului încredinţat forţei militare, unde asistenţa juridică are un rol important, reprezintă o veritabilă formă de asigurare de luptă. Activitatea de asistenţă juridică cuprinde ansamblul măsurilor ce se întreprind de consilierul juridic/structura juridică în vederea executării mandatului încredinţat forţei militare multinaţionale în concordanţă cu normele legale incidente. Asistenţa juridică este acea formă a asigurării de luptă care garantează comandantului şi subordonaţilor săi că activităţile pe care le vor desfăşura pentru îndeplinirea misiunii sunt legale şi nu sunt predispuşi să fie traşi la răspundere penală, disciplinară, contravenţională, materială sau de altă natură. Din această enumerare rezultă ca activitatea consilierului juridic nu se rezumă numai la contribuţia pe care şi-o aduce la elaborarea planului de operaţii sau a regulilor de angajare[11] ci se axează pe avizarea asupra legalităţii deciziilor pe care comandantul le ia cu privire la toate aspectele vieţii şi activităţii forţei militare de la constituirea şi  până la dizolvarea ei.
Geneza activităţii de asistenţă juridică o constituie art. 82 din Protocolul I adiţional la Convenţiile de la Geneva din 1949, care prevede obligativitatea ca „Înaltele Părţi Contractante, tot timpul şi Părţile la conflict, în perioada conflictului armat, vor veghea ca consilierii juridici să fie disponibili, atunci când va fi cazul pentru a-i sfătui pe comandanţii militari la eşaloanele corespunzătoare în ceea ce priveşte aplicarea Convenţiilor şi a prezentului Protocol şi în ceea ce priveşte instruirea forţelor armate în această privinţă”. Îndatoririle pe care le are consilierul juridic în cadrul forţei militare multinaţionale sunt stabilite în funcţie de categoria de forţe şi eşalonul din care face parte.  Dacă este încadrat la o structură aparţinând unei entităţi statale, atribuţiile îi sunt stabilite de statul care pune la dispoziţie structura, în conformitate cu acordul încheiat de acesta cu organizaţia sau organul care conduce misiunea multinaţională. Însă, dacă este component al unui comandament întrunit, atribuţiile îi sunt stabilite de comandantul forţei, dar, şi într-un caz şi în celălalt, atribuţiile consilierului juridic sunt legate numai de asigurarea asistenţei juridice şi nu pot excede calităţii sale profesionale, adică, cum din păcate se mai întâmplă prin Armata României, consilierul juridic să îndeplinească, în cadrul unei misiuni internaţionale şi atribuţii de comandant sau de ofiţer de stat major. Acest aspect reprezintă o încălcare a prevederilor art. 82 din Protocolul I adiţional la care m-am referit anterior  precum şi a legislaţiei privind profesia de consilier juridic.
În ceea ce priveşte răspunderea pe care o are consilierul juridic faţă de activitatea de asistenţă juridică pe care o desfăşoară, ea poate fi angajată numai în situaţia în care avizul juridic dat este vădit netemeinic şi nelegal, când dă dovadă de neglijenţă sau refuză în mod nejustificat să-şi îndeplinească atribuţiile. În situaţia în care comandantul, care nu este limitat în a lua hotărâri în funcţie de avizul juridic dat, emite un ordin contrar prevederilor avizului juridic, îşi asumă întreaga responsabilitate privind consecinţele ce decurg din exercitarea actului de comandă. Exercitarea unui act de comandă eficient depinde şi de gradul de pregătire şi implicare al consilierului juridic, de competenţa profesională a acestuia, astfel încât activitatea de asistenţă juridică să fie o formă a asigurării de luptă şi nu o piedică în îndeplinirea misiunilor încredinţate forţei multinaţionale.

[1] Conform Joint Publication 1- 02, în cadrul NATO, autoritatea militară şi responsabilitarea unui ofiţer superior de a emite ordine către subordonaţi este numită“full command” şi acoperă fiecare aspect al operaţiilor militare şi administrative şi există doar în cadrul serviciilor naţionale, pentru că niciun commandant NATO, nu are “full command” asupra forţelor pe care le are în subordine, pentru că naţiunile îşi încredinţează forţele Alianţei doar sub comandă operaţională sau control operaţional.
[2] Colectiv – Activitatea statelor majore în viziunea forţelor armate NATO, Editura Militară, Bucureşti, 2001, p. 231-234.
[3] Moştoflei Constantin,  Duţu Petre – Liderul militar în România, Editura Universităţii Naţionale de Apărare „Carol I” Bucureşti, 2007, p. 7;

[5] Moştoflei Constantin,  Duţu Petre – op. cit, p. 19-23.

[8] FM 101-5 – Staff organiyation and operaţions Department of the Army, Washington, DC, 31 May 1997.
[9] F.M -3-90 –Tactics Department of the Army , Washington, DC, 4 July 2001.

